Kábítószerrel kereskedő bajai férfiakat ítéltek el jogerősen Szegeden
Jogerősen hat év fegyház-, illetve három év börtönbüntetéssel sújtott a Szegedi Ítélőtábla kedden két férfit, aki extasy tablettával és más kábítószerekkel kereskedett Baján.
A szobafestőként alkalmi munkákból élő, korábban már büntetett, jelenleg harmincesztendős Orosz Csaba 2007 nyarán Pécsett és Baján tovább értékesítési céllal félmillió forintért összesen ezer darab extasy tablettát vásárolt, néhány héttel később pedig 50 ezer forintért 5 gramm kokaint is vett.
A férfi 2007. október 3-ig – amikor a rendőrök elfogták – az extasy tabletták egy részét 800 forintos darabonkénti áron értékesítette. A szállítmányból 150 szemet pedig 650 forintos egységáron tovább adott a másodrendű vádlott Szokodi Sándornak, aki egy sörözőben dolgozott felszolgálóként. A pincér az extasy értékesítése mellett hosszabb időn át marihuánát és speed port is árult alkalmanként, néhány grammos mennyiségben.
A vádlottak lakásán tartott házkutatás során a rendőrök mindkét helyen találtak drogot.
Az Orosz Csaba által vásárolt, illetve értékesített kábítószer együttes hatóanyag-tartalma meghaladja a jelentős mennyiség alsó határát.
Az eljárás során az orvos szakértő mindkét férfiról megállapította, hogy rendszeres kábítószer-fogyasztó, ám egyikük sem függő.
A táblabíróság a két férfit jogerősen kábítószerrel visszaélés bűntettében mondta ki bűnösnek. Az első rendű vádlott hat év fegyházat, társa három év börtönbüntetést kapott. A vádlottakra a bíróság több százezer forint pénzmellékbüntetést, illetve vagyonelkobzást is kiszabott.
extasy